सेंसेक्स 466 अंक चढ़कर 63,384 पर बंद, 42% ऊपर बंद हुआ IKIO का शेयर
BSE NSE Sensex Today, Stock Market Latest Updates  आज IKIO लाइटिंग के शेयरों की लिस्टिंग NSE पर 38% प्रीमियम के साथ 392.50 रुपए पर हुई। इस इश्‍यू को करीब 68 गुना सब्‍सक्रिप्‍शन मिला था।
मिले जुले ग्‍लोबल संकेतों के बीच भारतीय शेयर बाजार में आज यानी शुक्रवार (16 जून) को तेजी देखने को मिली। सेंसेक्‍स 466.95 अंक चढ़कर 63,384.58 के स्तर पर बंद हुआ। दिन के कारोबार में ये 63,520.36 के स्तर तक पहुंचा था। सेंसेक्स का ऑलटाइम हाई 63,583.07 है जो उसने दिसंबर 2022 में बनाया था।
आज निफ्टी भी 137.90 अंक चढ़ा। ये 18,826 के लेवल पर बंद हुआ। निफ्टी पर आईटी और रियल्टी को छोड़कर बाकी सभी प्रमुख इंडेक्स में तेजी देखने को मिली। बैंक और मीडिया शेयर सबसे ज्यादा चढ़े। निफ्टी पीएसयू बैंक इंडेक्स 1.46% तो मीडिया 1.08% चढ़कर बंद हुआ।
सेंसेक्स में 30 शेयरों में से 26 में तेजी और केवल 4 में गिरावट रही। गिरावट वाले शेयरों में विप्रो, TCS, पावर ग्रिड और टेक महिंद्रा रहें। बढ़ने वाले शेयरों में बजाज फिनसर्व, टाइटन, कोटक बैंक, एचडीएफसी बैंक और इंडसइंड बैंक रहे। विप्रो सबसे ज्यादा 1.94% लुढ़का तो बजाज फिनसर्व सबसे ज्यादा 2.21% चढ़ा। वहीं IKIO का शेयर 42% चढ़कर बंद हुआ।
IKIO लाइटिंग की 38% ऊपर लिस्टिंग
आज IKIO लाइटिंग के शेयरों की लिस्टिंग NSE पर 38% प्रीमियम के साथ 392.50 रुपए पर हुई। ये 118.85 रुपए या 41.70% बढ़कर 403.85 रुपए पर बंद हुआ। इस इश्‍यू को करीब 68 गुना सब्‍सक्रिप्‍शन मिला था। इसका अपर प्राइस बैंड 285 रुपए था। ग्रे मार्केट में शेयर 32% प्रीमियम पर ट्रेड कर रहा था।
FIIs नेट बायर्स और DIIs नेट सेलर्स 
15 जून 2023 के कारोबार में फॉरेन इंस्‍टीट्यूशनल इन्‍वेस्‍टर्स (FIIs) नेट बायर्स रहे वहीं डोमेस्टिक इंस्‍टीट्यूशनल इन्‍वेस्‍टर्स (DIIs) नेट सेलर्स रहे। नेशनल स्टॉक एक्सचेंज के प्रोविजनल डेटा के अनुसार FIIs ने गुरूवार को 3,085.51 करोड़ रुपए के शेयर खरीदे। इस दौरान DIIs ने 297.88 करोड़ रुपए के शेयर बेच दिए।
डाउ जोन्स 429 अंक बढ़कर बंद
अमेरिकी बाजार गुरूवार को मजबूत होकर बंद हुए। डाउ जोन्स में 429 अंकों की बढ़त रही और यह 34,408.06 के लेवल पर बंद हुआ। S&P 500 इंडेक्‍स में भी 53 अंकों की तेजी रही और यह 4425.84 के लेवल पर बंद हुआ। नैस्डेक में 156 अंकों की बढ़त देखने को मिली और यह 13,782.82 के लेवल पर बंद हुआ।
सेंसेक्स 310 अंक गिरकर 62,917 के स्तर पर बंद
गुरुवार (15 जून) को शेयर बाजार में गिरावट देखने को मिली थी। सेंसेक्स 310 अंक गिरकर 62,917 के स्तर पर बंद हुआ। वहीं निफ्टी में 67 अंकों की गिरावट रही, ये 18,688 पर बंद हुआ। सेंसेक्स के 30 शेयरों में से 18 में गिरावट और 12 में तेजी देखने को मिली।
